Parlamentul  României

Camera Deputaţilor

Comisia pentru muncă şi protecţie socială

Nr.27/213/12 iunie 2007
R A P O R T
asupra propunerii legislative pentru  completarea şi modificarea OUG nr.50/2005 privind înfiinţarea, organizarea şi funcţionarea Comisiei de Supraveghere a Sistemului de Pensii Private
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx.347 din 02.05.2007, cu dezbaterea pe fond în procedură obişnuită, a propunerii legislative pentru  completarea şi modificarea OUG nr.50/2005 privind înfiinţarea, organizarea şi funcţionarea Comisiei de Supraveghere a Sistemului de Pensii Private.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1589/27.11.2006)

· avizul negativ al Consiliului Economic şi Social (nr.2729/13.11.2006)
· avizul negativ al Comisiei pentru buget, finanţe şi bănci (nr.299/14.05.2007)
· avizul favorabil al Comisiei juridice, de disciplină şi imunităţi (nr.31/554/ 14.05.2007)
· punctul de vedere negativ al Guvernului (nr.3876/18.12.2006).
Propunerea legislativă are ca obiect de reglementare modificarea OUG nr.50/2005 privind înfiinţarea, organizarea şi funcţionarea Comisiei de Supraveghere a Sistemului de Pensii Private, prin redimensionarea Consiliului Comisiei de Supraveghere a Sistemului de Pensii Private, în sensul că acesta să fie alcătuit din 7 membri, dintre care care unul să deţină funcţia de preşedinte şi  doi pe cea de vicepreşedinte, asemănător altor autorităţi de reglementare şi supraveghere similare, cum ar fi Comisia Naţională  a Valorilor Mobiliare şi Comisia de Supraveghere a Asigurărilor.
Comisia propune Plenului Camerei Deputaţilor respingerea iniţiativei legislative din următoarele considerente:
- Finanţarea prognozată pentru funcţionarea Comisiei este susţinută din împrumutul Băncii Mondiale 4616 RO cu destinaţia organizării şi dezvoltării instituţiei pentru supravegherea şi reglementarea pensiilor private. Finanţarea din acest împrumut va fi asigurată inclusiv pentru anul 2007. Acest lucru presupune  o dimensionare a cheltuielilor de administrare şi a structurii acestei instituţii, astfel încât să poată fi asigurată o bună funcţionare a Comisiei până la momentul asigurării autofinanţării ei. Faptul că volumul de activitate şi importanţa acestei instituţii este în evoluţie permanentă, considerăm că nu este oportună această inţiativă legislativă în sensul creşterii structurii de conducere.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 05.06.2007 au participat, în conformitate cu prevederile art.55 din Regulamentul Camerei Deputaţilor, republicat:

· d-na Denisa Pătraşcu - Secretar de Stat, Ministerul Muncii, Familiei şi Egalităţii de Şanse

· d-na Georgeta Bratu – Director, Ministerul Muncii, Familiei şi Egalităţii de Şanse

· d-na Cecilia Sebe – Consilier, Ministerul Muncii, Familiei şi Egalităţii de Şanse.
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi .

5. Propunerea legislativă a fost respinsă de Senat în şedinţa din 26.04.2007.

6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

